O‘zbekiston Respublikasi Oliy Majlisi Qonunchilik palatasining Normativ-huquqiy atamalar komissiyasi to‘g‘risidagi nizomni tasdiqlash haqida

O‘zbekiston Respublikasi Oliy Majlisining Qonunchilik palatasi qaror qiladi:
 1. O‘zbekiston Respublikasi Oliy Majlisi Qonunchilik palatasining Normativ-huquqiy atamalar komissiyasi to‘g‘risidagi nizom tasdiqlansin (ilova qilinadi).
 2. O‘zbekiston Respublikasi Oliy Majlisi Qonunchilik palatasi Kengashining 2012-yil 18-apreldagi “O‘zbekiston Respublikasi Oliy Majlisi Qonunchilik palatasining Normativ-huquqiy atamalar komissiyasi to‘g‘risidagi nizom haqida”gi 472-II-sonli qarori (O‘zbekiston Respublikasi Oliy Majlisi palatalarining Axborotnomasi, 2012-yil, № 4, 129-modda) o‘z kuchini yo‘qotgan deb topilsin.
 3. Ushbu qaror qabul qilingan kundan e’tiboran kuchga kiradi.
 1-modda. O‘zbekiston Respublikasi Oliy Majlisi Qonunchilik palatasi Reglamentining 48-moddasiga muvofiq O‘zbekiston Respublikasi Oliy Majlisi Qonunchilik palatasining Normativ-huquqiy atamalar komissiyasi (bundan buyon matnda Komissiya deb yuritiladi) qonun loyihalarida normativ-huquqiy atamalarning qonun hujjatlarida qabul qilingan ma’nosiga muvofiq holda, turlicha izohlash ehtimolini istisno etadigan tarzda yagona shaklda va to‘g‘ri qo‘llanilishini, qonun loyihalarida adabiy til qoidalari va normalariga hamda yuridik, texnik va boshqa maxsus qoidalarga rioya etilishini ta’minlash maqsadida O‘zbekiston Respublikasi Oliy Majlisi Qonunchilik palatasining (bundan buyon matnda Qonunchilik palatasi deb yuritiladi) vakolatlari muddatiga tuziladi. 
 2-modda. Komissiya Qonunchilik palatasining qarori bilan deputatlar orasidan Komissiya raisi, rais o‘rinbosari va a’zolaridan iborat o‘n besh kishigacha bo‘lgan tarkibda tuziladi.
 3-modda. Komissiya zimmasiga yuklatilgan vazifalar bajarilishini ta’minlash maqsadida uning huzurida Qonunchilik palatasi Devoni tegishli bo‘limlarining xodimlaridan iborat ishchi guruh tashkil etiladi. 
 Komissiyaning ishchi organi Qonunchilik palatasi Devonining Matbuot va tahririyat bo‘limidir.
 4-modda. Komissiyaning asosiy vazifalari quyidagilardir:
 qonun loyihalarida adabiy til qoidalari va normalariga rioya etilishini ta’minlash;
 qonun loyihalarida normativ-huquqiy atamalarning qonun hujjatlarida qabul qilingan ma’nosiga muvofiq holda, turlicha izohlash ehtimolini istisno etadigan tarzda yagona shaklda va to‘g‘ri qo‘llanilishini ta’minlash;
 qonun loyihalarida normativ-huquqiy atamalarni qo‘llash izchilligini saqlash;
 tegishli ma’noni anglatuvchi so‘zlarni qonun loyihalarida bir xil shaklda qo‘llash;
 boshqa tillarning qoidalari tufayli kelib chiqishi mumkin bo‘lgan nomuvofiqliklarni qonun normalariga ziyon yetkazmagan holda tahrir qilish.
 5-modda. Komissiya:
 qonun loyihalarining matnlari va ularga ilova qilinadigan materiallarni Qonunchilik palatasi qo‘mitalaridan va Devoni bo‘limlaridan oldindan olishga;
 qonun loyihalarini Qonunchilik palatasi majlislaridagi moddama-modda muhokamalarga tayyorlashda normativ-huquqiy atamalarning qo‘llanilishi masalalari bo‘yicha Qonunchilik palatasi qo‘mitalari va Devoni bo‘limlari bilan birgalikda ishlashga;
 Qonunchilik palatasi va qo‘mitalar majlislarida qonun loyihalarida normativ-huquqiy atamalarning yagona shaklda va to‘g‘ri qo‘llanilishi masalalari bo‘yicha so‘zga chiqishga, shuningdek Komissiya xulosasini bayon etishga hamda himoya qilishga;
 tegishli sohada qo‘llaniladigan normativ-huquqiy atamalar bo‘yicha yuzaga kelishi mumkin bo‘lgan masalalarni hal etish uchun Komissiya majlislariga ekspertlar, olimlar va mutaxassislarni taklif etishga haqlidir.
 Komissiya ushbu Nizomga, shuningdek Qonunchilik palatasi faoliyatini tartibga soluvchi boshqa qonunlarga muvofiq boshqa huquqlarga ham ega bo‘lishi mumkin.
 6-modda. Komissiya:
 “Davlat tili haqida”gi, “Normativ-huquqiy hujjatlar to‘g‘risida”gi hamda “Qonunlar loyihalarini tayyorlash va O‘zbekiston Respublikasi Oliy Majlisining Qonunchilik palatasiga kiritish tartibi to‘g‘risida”gi O‘zbekiston Respublikasi qonunlari, ushbu Nizom, shuningdek Qonunchilik palatasi faoliyatini tartibga soluvchi boshqa qonun hujjatlari talablariga rioya etishi; 
 qonun loyihalarida normativ-huquqiy atamalarning qonun hujjatlarida qabul qilingan ma’nosiga muvofiq holda, turlicha izohlash ehtimolini istisno etadigan tarzda yagona shaklda va to‘g‘ri qo‘llanilishini ta’minlashi;
 taqdim etilgan qonun loyihalarini o‘z vaqtida ko‘rib chiqishi, ular yuzasidan o‘z xulosalarini bayon etishi hamda qonun loyihalarida aks ettirishi;
 qonun loyihasining matni lo‘nda, oddiy va ravon tilda bayon etilishiga doir talablarga rioya etishi;
 qonun loyihalarida eskirgan hamda ko‘p ma’noni anglatadigan so‘zlar va iboralar, majoziy taqqoslashlar, sifatlashlar, kinoyalar qo‘llanilishiga yo‘l qo‘ymasligi;
 qonun loyihalarida adabiy til qoidalari va normalariga hamda yuridik, texnik va boshqa maxsus qoidalarga aniq rioya etilishini ta’minlashi shart.
 Komissiyaning zimmasida ushbu Nizomga, shuningdek Qonunchilik palatasi faoliyatini tartibga soluvchi boshqa qonunlarga muvofiq boshqa majburiyatlar ham bo‘lishi mumkin.
 7-modda. Komissiya a’zosi:
 qonun loyihalari matnlarini va ularga ilova qilinadigan boshqa materiallarni oldindan olishga;
 normativ-huquqiy atamalarning qo‘llanilishi masalalari bo‘yicha Qonunchilik palatasi qo‘mitalari va Devonining tegishli bo‘limlari bilan birgalikda ishlashga;
 Komissiya qaroriga rozi bo‘lmagan taqdirda o‘z nuqtai nazarini qonun loyihasini ko‘rib chiqishning keyingi bosqichlarida bayon etishga haqlidir.
 Komissiya a’zosi ushbu Nizomga, shuningdek Qonunchilik palatasi faoliyatini tartibga soluvchi boshqa qonunlarga muvofiq boshqa huquqlarga ham ega bo‘lishi mumkin.
 8-modda. Komissiya a’zosi: 
 “Davlat tili haqida”gi, “Normativ-huquqiy hujjatlar to‘g‘risida”gi va “Qonunlar loyihalarini tayyorlash va O‘zbekiston Respublikasi Oliy Majlisining Qonunchilik palatasiga kiritish tartibi to‘g‘risida”gi O‘zbekiston Respublikasi qonunlari, ushbu Nizom, shuningdek Qonunchilik palatasi faoliyatini tartibga soluvchi boshqa qonun hujjatlari talablariga rioya etishi; 
 Komissiya ishida, shu jumladan qonun loyihalarini ko‘rib chiqishning barcha bosqichlarida ishtirok etishi;
 taqdim etilgan qonun loyihalari matnlarini va ularga ilova qilinadigan boshqa materiallarni o‘z vaqtida ko‘rib chiqishi;
 taqdim etilgan qonun loyihalari matnlarini va ularga ilova qilinadigan boshqa materiallarni o‘rganishi hamda tahlil qilishi, ular yuzasidan fikr-mulohazalar va takliflar tayyorlashi shart.
 Komissiya a’zosining zimmasida ushbu Nizomga, shuningdek Qonunchilik palatasi faoliyatini tartibga soluvchi boshqa qonunlarga muvofiq boshqa majburiyatlar ham bo‘lishi mumkin.
 9-modda. Komissiya majlisi unda Komissiya a’zolarining ko‘pchiligi hozir bo‘lgan taqdirda vakolatli hisoblanadi.
 10-modda. Komissiya o‘ziga taqdim etilgan qonun loyihasini, qoida tariqasida, besh ish kuni ichida ko‘rib chiqishi va Komissiya majlisini o‘tkazishi kerak. Zarur bo‘lgan hollarda, mazkur muddat mas’ul qo‘mita bilan kelishuvga ko‘ra Komissiya raisi yoki uning o‘rinbosari tomonidan o‘zgartirilishi mumkin. 
 11-modda. Komissiyaning Qonunchilik palatasi majlisiga ikkinchi o‘qishda, zaruratga qarab esa uchinchi o‘qishda kiritilayotgan qonun loyihasi muhokamasiga bag‘ishlangan majlisida mas’ul qo‘mita raisi va qonun loyihasi bo‘yicha mas’ullar hozir bo‘lishi shart. Komissiya majlisida boshqa qo‘mitalarning a’zolari ham ishtirok etishi mumkin. 
 Komissiya majlisida normativ-huquqiy atamalarning yagona shaklda va to‘g‘ri qo‘llanilishi masalalarini hal etish uchun qonunchilik tashabbusi huquqi subyekti vakillari ishtirok etishi shart.
 12-modda. Komissiyaning ishchi organi:
 ikkinchi o‘qish uchun tayyorlanib, tarjima va tahrir qilingan qonun loyihasining matnini Komissiya hamda uning ishchi guruhi a’zolariga mas’ul qo‘mita raisining imzosi bilan tarqatishi;
 qonun loyihasi bo‘yicha Komissiya majlisi o‘tkaziladigan vaqt va joyni Komissiya raisi bilan kelishilgan holda aniqlab, bu haqda Komissiya va uning ishchi guruhi a’zolarini o‘z vaqtida xabardor qilishi; 
 Komissiya qabul qilgan o‘zgartishlarni, qoida tariqasida, uch ish kuni ichida qonun loyihasiga kiritishi va uni mas’ul qo‘mitaga taqdim etishi shart.
 13-modda. Komissiya muhokamasidan o‘tgan qonun loyihasiga normativ-huquqiy atamalarga doir o‘zgarishlarni Komissiya hamda mas’ul qo‘mitaning roziligisiz kiritishga yo‘l qo‘yilmaydi. 
 14-modda. Komissiya o‘z muhokamasidan o‘tgan qonun loyihalarida qo‘llanilgan normativ-huquqiy atamalar bo‘yicha kelib chiqishi mumkin bo‘lgan barcha masalalar yuzasidan Qonunchilik palatasi oldida tegishli qo‘mita bilan birga mas’uldir.